Gerður G. Óskarsdóttir . ( 2018 ) . Starfshættir í framhaldsskólum : Aðdragandi og framkvæmd rannsóknar 2012 – 2018 . Í Hjördís Þorgeirsdóttir og Þuríður J. Jóhannsdóttir ( ritstjórar ) , Framhaldsskólinn í brennidepli : Netla – veftímarit um uppeldi og menntun : Sérrit . Reykjavík : Menntavísindastofnun Háskóla Íslands . Rannsóknin Starfshættir í framhaldsskólum fór fram á árunum 2012 – 2018 . Hún var samstarfsverkefni rúmlega 20 manna hóps rannsakenda , bæði kennara og nemenda við Menntavísinda - og Félagsvísindasvið Háskóla Íslands með aðsetur á Rannsóknastofu um þróun skólastarfs á Menntavísindasviði . Rannsóknin var hluti af norræna öndvegissetrinu Justice through Education ( JustEd , e.d. ) sem styrkt var af NordForsk . Meginmarkmið rannsóknarinnar var að varpa ljósi á starfshætti í framhaldsskólum og þann bakgrunn og þau öfl sem móta þá . Athyglin beindist einkum að skipulagi og stjórnun skóla og skólastarfs , námi og kennslu , námsumhverfi og viðhorfum nemenda , kennara og stjórnenda til skólastarfsins . Gagna var aflað árin 2013 – 2014 í níu framhaldsskólum víða um land sem voru valdir með lagskiptu slembiúrtaki . Fyrir liggja vettvangslýsingar á 130 kennslustundum ( 167 klukkustundum ) , skráð viðtöl við stjórnendur , kennara og nemendur , alls 61 að tölu við samtals 100 manns , 111 sett ljósmynda úr mannlausum kennslurýmum og 90 náms - eða kennsluáætlanir , auk opinberra gagna sem safnað var . Í þessu sérriti eru birtar tíu greinar sem byggjast á fyrrnefndum gögnum . Auk þeirra eru þrjár greinar eftir þátttakendur í rannsóknarhópnum sem byggjast á öðrum gögnum , ein þeirra á rætur í rannsókninni Skilvirkni framhaldsskóla , en tvær eru hluti af rannsókninni Framhaldsskólaval í Reykjavík og Helsinki . Rannsóknarhópurinn væntir þess að niðurstöður verði nýttar við mótun og skipulag þróunarstarfs í framhaldsskólum , við stefnumótun og þróun skólakerfisins í heild og að þær gagnist við bæði grunn - og símenntun kennara . Ráðgjöf um nýtingu niðurstaðna í þróunarstarfi er hluti af verkefninu , ef skólar óska eftir .